IL-MELĦ, ID-DAWL U L-GĦEMIL – Il-5 Ħadd matul is-sena A – 9 ta' Frar 2020 Il-5 Ħadd Matul is-Sena IL-MELĦ, ID-DAWL U L-GĦEMIL Il-Ħsieb "Intom il-melħ tal-art. Imma jekk il-melħ jaqta', biex jerġa' jieħu t-togħma? Ma jibqa' tajjeb għal xejn iżjed ħlief biex jintrema barra u jintrifes min-nies. "Intom id-dawl tad-dinja. Belt li tkun qiegħda fuq muntanja ma tistax tinħeba. Anqas ma jixegħlu l-musbieħ u jqegħduh taħt il-siegħ, iżda fuq l-imnara, u hekk idawwal lil kull min ikun fid-dar. Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet. Il-Ħsieb Intom il-melħ tal-art u d-dawl tad-dinja! Wara l-Ħdud li fihom rajna l-bidu tal-missjoni pubblika ta' Ġesù kif ukoll ir-radikalità li qed joffri l-Vanġelu, illum għandna deskrizzjoni ta' l-effettività tal-missjoni tagħna bħala dixxipli tal-Mulej fid-dinja tal-lum. L-għemil tagħna jrid ikun melħ u dawl għas-soċjetà li fiha ngħixu. Ma nistgħux nirriskjaw li nkunu dixxipli ta' l-apparenza għax inkella nkunu qegħdin f'soċjeta li fiha ma nħallux marka. Il-Kelma Fl-Ewwel Qari tal-lum insibu lill-Profeta Isaija jċanfar lil dawk li kienu jaħsbu li s-salvazzjoni se tasal bis-sawm biss. Huwa jtenni li hemm bżonn li wieħed juri l-fidi tiegħu fl-għemil b'atti konkreti ta' ħniena. Is-Salm Responsorjali juri li l-għemil tal-ġust jidher bħad-dawl fid-dlam. Fit-Tieni Qari tal-lum San Pawl juri li l-fidi tagħna mhix mibnija fuq l-għerf tal-bniedem iżda fuq il-qawwa t'Alla. Fil-Vanġelu Ġesù juri kif l-insara jridu jkunu l-melħ ta' l-art u d-dawl tad-dinja. L-insara għalhekk JAGĦTU SENS LILL-ĦAJJA u huma SINJAL TAL-PATT. Il-Ħajja Nagħmlu reviżjoni ta' ħajjitna fid-dawl tal-Vanġelu tal-lum. Kemm tassew qegħdin inkunu melħ ta' l-art u dawl għad-dinja ta' madwarna. Ma nistgħux inżommu l-iskoperti tal-fidi tagħna, id-dawl ta' ħajjitna, għalina biss. Hemm bżonn li b'ġesti konkreti umani u soċjali ngħaddu dan id-dawl lil ta' madwarna (Ara l-Ewwel Qari x'jgħid Isaija). Mar-riflessjoni li smajna llum ta' min isemmi din li ġejja: Agħmlu kollox mingħajr tgemgim u tlaqliq ħalli tkunu nies bla għajb u safja, ulied Alla bla tebgħa f'nofs bnedmin ta' ħajja mgħawġa u mħassra. Fosthom intom għandkom tiddu fid-dinja bħal kwiekeb u ddawluhom bil-kelma tal- ħajja (Filippin 2, 14-16). NIRRIBELLAW kontra l-fatt li nkunu nsara ta' l-isem. Hemm bżonn li nuru u nsemmgħu leħinna aktar bħala nsara biex ma niġux magħġuna fil-monotonija. Mulej, inti d-dawl tiegħi. Għinni nkun imqar rifless tiegħek f'dawk ta' madwari.
IL-MELĦ, ID-DAWL U L-GĦEMIL – Il-5 Ħadd matul is-sena A – 9 ta' Frar 2020